b'\n_START_ARTICLE_\nRekke\xc3\xa5tter\n_START_PARAGRAPH_\nRekke\xc3\xa5tter er betegnelsen p\xc3\xa5 en stempelmotor med 8 sylindre som er ordnet i en rett rekke._NEWLINE_En rekke\xc3\xa5tter har en meget stille og jevn gange. Lyden kan beskrives som et sted imellom en rekkefirer og en V8\'er, akkurat hvor dette stedet ligger avhenger mye av hvordan eksosanlegget er laget. Det finnes muligens ogs\xc3\xa5 flere veivakselkonfigurasjoner og tenningsrekkef\xc3\xb8lger, men det vanlige er at de to fremste sammen med de to bakerste veivtappene kan ses som en firesylindret veiv, saget i to p\xc3\xa5 midten med nok en firesylindret veiv plassert mellom halvdelene i 90 graders forskyvning. Den vanligste tenningsrekkef\xc3\xb8lgen er 1-6-2-5-8-3-7-4. Denne typen vil produsere en "klang" p\xc3\xa5 turtall som er sv\xc3\xa6rt lik den en V8\'er har. (Man h\xc3\xb8rer alts\xc3\xa5 tydelig at det er snakk om en 8-sylindret motor, i motsetning til lyden p\xc3\xa5 s\xc3\xa5kalte "flat plane" V8\'ere som finnes i Ferrari og noen f\xc3\xa5 andre sports og racerbiler. Disse h\xc3\xb8res ut som rekkefirere.) Den vil likevel ha en litt annen lyd enn en V8\'er, idet den ikke g\xc3\xa5r s\xc3\xa5 "hakkete" p\xc3\xa5 lavere turtall. Man kan kanskje sammenligne det med forskjellen p\xc3\xa5 boksermotoren i en boble og en "vanlig" rekkefirer. Rekke\xc3\xa5ttere var vanlige i Amerikanske biler fra ca. 1930 til tidlig p\xc3\xa5 50-tallet, da den ble helt avl\xc3\xb8st av den mer kompakte og effektive V8-motoren. De fantes ogs\xc3\xa5 i noen Europeiske modeller, for det meste luksus og racerbiler. En rekke\xc3\xa5tter er gjerne lang i og med at \xc3\xa5tte sylindre skal plasseres etter hverandre. Biler som skal ha en rekke\xc3\xa5tter m\xc3\xa5 derfor ha et langt motorrom og dette g\xc3\xa5r ut over plassen i resten av bilen. Rekke\xc3\xa5tterne fikk ogs\xc3\xa5 ofte problemer med slag i veivakselen ved h\xc3\xb8ye turtall. Siden veivakselen er s\xc3\xa5 lang vil det ofte oppst\xc3\xa5 problemer med at den vrir seg og kommer i ubalanse, dette kalles "crankshaft whip". Ved moderate turtall og effektuttak er ikke dette noe problem, men ettersom kravet til stadig sterkere motorer \xc3\xb8kte bidro ogs\xc3\xa5 dette til rekke\xc3\xa5tterens fallitt. I moderne tid er rekke\xc3\xa5tteren helt "utryddet" og erstattet av den mer robuste og kortere V-\xc3\xa5tteren, selv om den er uovertruffen n\xc3\xa5r man snakker om stille, behagelig gange..'